অলিম্পিক ক্রীড়া প্রতিযোগিতা
আন্তর্জাতিক অলিম্পিক কমিটির তত্ত্বাবধানে প্রথম অলিম্পিক গেমস অনুষ্ঠিত হয় ১৮৯৬ সালে এথেন্সের প্যানাথেনেইক স্টেডিয়ামে। এই ক্রিড়াযজ্ঞে ৪৩ টি প্রতিযোগীতায় ১৪ টি দেশের প্রায় ২৪১ জন ক্রীড়াবিদ জড়ো হয়েছিলেন। ইভাঞ্জেলোস জ্যাপ্পাস ও তাঁর তুতো ভাই কনস্ট্যান্টিনোস জ্যাপ্পাস গ্রিক সরকারের কাছে ভবিষ্যতে অনুষ্ঠিতব্য অলিম্পিক গেমসের জন্য একটি তহবিল রেখে যান, ট্রাস্টের সেই তহবিল থেকেই ১৮৯৬ সালের অলিম্পিক গেমস অনুষ্ঠিত হয়। জর্জ এভেরফ, এক গ্রিক ব্যবসায়ী উদারমনে অলিম্পিক গেমসের প্রস্তুতির জন্য স্টেডিয়াম সংস্কারের অর্থ দান করেন। এছাড়াও গ্রিক সরকার অলিম্পিক গেমসের জন্য অর্থের যোগান দিয়েছিলো যা গেমসের টিকিট এবং ডাকটিকিট বিক্রয়ের মাধ্যমে উঠে আসে।
অলিম্পিকে আলবেনিয়া
আলবেনিয়া প্রথম ১৯৭২ সালের গ্রীষ্মকালীন অলিম্পিকে অংশগ্রহণ করে। এরপর চারটি গেমস তারা অংশগ্রহণ করেনি, যার মধ্যে ২ টি (১৯৮০ ও ১৯৮৪ গেমস) বয়কটের কারণে অংশগ্রহণ করতে পারেনি। কিন্তু ১৯৯২ বার্সেলোনা গেমসে ফিরে আসে। এরপরের সকল গেমসে আলবেনিয়া প্রতিনিধিত্ব করে আসছে। ২০০৬ সালে শীতকালীন অলিম্পিক গেমসে আলবেনিয়ার অভিষেক হয়। আলবেনিয়া সাধারণত সাঁতার, অ্যাথলেটিকস, ভারোত্তোলন, শ্যুটিং ও কুস্তি ক্রীড়ার বিভিন্ন ইভেন্টে প্রতিদ্বন্দ্বিতা করে। তবে এখনো পর্যন্ত কোন পদক অর্জন করতে পারেনি। জাতীয় অলিম্পিক কমিটি অব আলবেনিয়া ১৯৭২ সালে গঠিত হয় এবং একই সালে আইওসির স্বীকৃতি লাভ করে।